王承可有招隠黄龍之意
作者：朱翌
朝代：宋

paragraphs: 通途無寧軌，世網闊遮邏。
九遷食肉榮，一餉在堂賀。
泥深迹逾深，時過事亦過。
要之鐘鼎飽，不及薇蕨餓。
吾知此理明，甘作蟻旋磨。
丈夫當勇决，勿使良便蹉。
黄龍百丈間，山圍天幾大。
往丐一椽茅，撫枕得高卧。
不能賡梁噫，且復繙屈些。
賣藥足生理，故是伯休那。
當年白鳥盟，肯爲青衫破。
微官亦漫爾，棄去不啻唾。
王子里中人，到處成穩坐。
儻不食前言，扁舟在公左。